‘ทนง’ชี้TTWเงินสดอื้อ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

อีก10ปีกอดในมือ2พันล้าน
เร่งลงทุนธุรกิจน้ำเพิ่มกำไร
โพสต์ทูเดย์ — “ทนง” มองปัญหาของ TTW จะมีเงินสดกองหลัก 2,000 ล้านบาท ต้องเร่งมองลงทุนเพื่อระบายเงิน เพิ่มกำไร 
นายทนง พิทยะ ประธานกรรมการ บริษัท น้ำประปาไทย (TTW) เปิดเผยว่า แต่ละปีน้ำประปาไทยจะมีเงินกำไรปีละประมาณ 2,000 ล้านบาท และจะมีการกันเงินส่วนนี้ 10% เพื่อสำรองตามกฎหมาย ดังนั้นในอีก 10 ปีข้างหน้าอาจทำให้บริษัทมีเงินสดมากถึงระดับ 2,000 ล้านบาทได้ 
ผลจากกรณีดังกล่าวจึงเป็นที่มาของการขออนุมัติที่ประชุมผู้ถือหุ้นสามัญประจำปีครั้งที่ผ่านมาในการขอลดทุนสำรองอื่นที่มีแนวโน้มเพิ่มขึ้นทุกปีจำนวน 300 ล้านบาท เพื่อนำไปใช้ในโครงการขยายกำลังการผลิต 
“ในอนาคตถ้าบริษัทมีกำไรปีละ 2,000 ล้านบาท จะทำอะไรก็ต้องเริ่มคิด เพราะอาจมีเงินสดกองไว้ไม่ได้ไปทำอะไร ซึ่งการลงทุนคงจะเน้นเรื่องน้ำเป็นหลัก ไม่ว่าจะเป็นธุรกิจน้ำสะอาด น้ำเสีย แต่แผนชัดเจนยังไม่มี ขึ้นอยู่กับผลของการศึกษา” ประธาน TTW กล่าว 
นายสมโพธิ ศรีภูมิ กรรมการผู้จัดการ TTW กล่าวเสริมว่า ปีที่ผ่านมาบริษัทได้ออกหุ้นกู้มูลค่ารวม 7,000 ล้านบาท โดย 6,000 ล้านบาทนำไปชำระหนี้และอีก 1,000 ล้านบาทนำไปใช้ในโครงการขยายกำลังการผลิตมูลค่า 1,300 ล้านบาท ซึ่งขาดอีก 300 ล้านบาท บริษัทเห็นว่าทุนสำรองที่มีอยู่น่าจะนำมาใช้ในการลงทุนน่าจะดีกว่าการฝากเงินซึ่งได้ผลตอบแทนน้อยและยังเป็นการช่วยลดต้นทุนดำเนินการ
กรรมการผู้จัดการ TTW ยังกล่าวถึงภาวะยอดการจ่ายน้ำของ TTW ในไตรมาสแรกของปี 2553 ขยายตัว 12% และในส่วนของ บริษัท ประปาปทุมธานีโต 5.4% เมื่อเทียบกับงวดเดียวกันของปี 2552
ด้านบริษัทหลักทรัพย์ (บล.) ฟิลลิป (ประเทศไทย) แนะนำซื้อหุ้น TTW ราคาพื้นฐานอยู่ที่ 5.85 บาท โดยคาดว่าจะมีรายได้รวมในปี 2553 จำนวน 4,138.62 ล้านบาท และกำไรสุทธิ 1,826.61 ล้านบาท เพิ่มขึ้น 14.61% จากช่วงเดียวกันของปีก่อน จากปริมาณการจ่ายน้ำที่เพิ่มขึ้นและต้นทุนทางการเงินลดลงและไม่มีค่าปรับจากการชำระคืนหนี้ก่อนกำหนด 180 ล้านบาท
บล.ทิสโก้ แนะนำซื้อ เนื่องจากราคาหุ้นในปัจจุบันต่ำกว่ามูลค่าประเมินไว้ที่หุ้นละ 5.50 บาท โดยมองว่าปีนี้ TTW มีแนวโน้มดีขึ้น จากการฟื้นตัวของนิคมอุตสาหกรรมและการดำเนินงานที่เข้ามาเต็มปีสำหรับนิคมอุตสาหกรรมบางปะอิน อีกทั้งดอกเบี้ยจ่ายลดลงและไม่มีการขาดทุนพิเศษ จึงคาดว่ากำไรสุทธิจะเติบโต 19% จากช่วงเดียวกันของปีก่อน
นอกจากนี้ TTW อยู่ระหว่างพูดคุยกับ 34 นิคมอุตสาหกรรมเพื่อขอสิทธิดำเนินงานน้ำประปาและบำบัดน้ำเสียในนิคม หากประสบผลสำเร็จน่าจะเป็นอีกปัจจัยหนึ่งกระตุ้นผลประกอบการ